ເກົາຫລີໃຕ້ວ່າ ການທີ່ລາວສົ່ງ ອົບພະຍົບ ເກົາຫລີເໜືອ ຄືນເມືອບ້ານນັ້ນ ເປັນເລື້ອງໜ້າເສຍໃຈແທ້ໆ 
ສປປ ລາວ ​ໄດ້​ສົ່ງ​ກຸ່ມ​ດັ່ງກ່າວ ​ກັບ​ຄືນ​ໄປ​ຈີນ ​ໃນ​ວັນ​ທີ 27 ​ພຶດສະພາ ​ ​ໂດຍກ່າວວ່າ ພວກເຂົາເຈົ້າເຂົ້າ​ມາລາ​ວ ​ແບບຜິດ​ກົດໝາ​ຍ.
ປະທານາທິບໍດີເກົາຫລີໃຕ້ ຮຽກຮ້ອງໃຫ້ ກຸງພຽງຢາງຄໍ້າປະ ກັນຄວາມປອດໄພໃຫ້ແກ່ ອົບພະຍົບໜຸ່ມນ້ອຍຊາວເກົາຫລີ ເໜືອກຸ່ມນຶ່ງ ຜູ້ທີ່ໄດ້ຖືກບັງຄັບສົ່ງກັບຄືນບ້ານ ໃນອັນທີ່ປະ ກົດວ່າ ເປັນການຮ່ວມມືກັນລະຫວ່າງລັດຖະບານ ລາວ ຈີນ ແລະເກົາຫລີເໜືອ ຊາວເກົາຫລີເໜືອ 9 ຄົນ ທີ່ມີອາຍຸລະຫວ່າງ 15 ຫາ 23 ປີ ໄດ້ພາກັນລີ້ອາໄສຢູ່ໃນຈີນ ຫລັງຈາກໄດ້ຫລົບໜີ ອອກຈາກ ປະເທດຂອງເຂົາເຈົ້າໃນປີ 2011 ພວກເຂົາເຈົ້າຖືກຈັບຢູ່ລາວ ໃນວັນທີ 10 ເດືອນພຶດສະພາ ບ່ອນທີ່ເຂົາເຈົ້າວາງແຜນທີ່ຈະເດີນທາງໄປຍັງເກົາຫລີໃຕ້ ໃນນາມອົບພະຍົບ ລັດຖະບານ ສປປ ລາວ ໄດ້ສົ່ງກຸ່ມດັ່ງກ່າວກັບຄືນໄປຈີນ ໃນວັນທີ 27 ເດືອນພຶດສະພາ ແລະເຂົາເຈົ້າກໍໄດ້ຖືກສົ່ງກັບຄືນສູ່ເກົາຫລີເໜືອ ໃນມື້ຕໍ່ມາ ກະຊວງການຕ່າງປະເທດລາວ ໄດ້ອອກຄໍາຖະແຫລງສະບັບນຶ່ງໃນວັນຈັນມື້ນີ້  ກ່າວວ່າ ຊາວເກົາຫລີເໜືອກຸ່ມນັ້ນ ໄດ້ເຂົ້າມາລາວແບບຜິດກົດໝາຍ  ໂດຍມີຊາວເກົາຫລີໃຕ້ ສອງຄົນຕິດຕາມມານໍາ ຊຶ່ງທາງການລາວກ່າວວ່າ “ເປັນພວກຄ້າມະນຸດ ” ຄໍາຖະແຫຼງ ຂອງລາວຍັງຢືນຢັນວ່າ ຕົນໄດ້ສົ່ງຊາວເກົາຫລີ 11 ຄົນ ນັ້ນ ໃຫ້ແກ່ສະຖານທູດຂອງ ເຂົາເຈົ້າ ໃນອາທິດແລ້ວນີ້ ປະທານາທິບໍດີ ເກົາຫລີໃຕ້ ທ່ານນາງ Park Geun-hye ໄດ້ສະແດງຄວາມເປັນຫ່ວງ ກ່ຽວກັບຊາວເກົາຫລີເໜືອ ແລະເອີ້ນການບັງຄັບຈັດສົ່ງເຂົາເຈົ້າກັບຄືນເມືອນັ້ນ ວ່າ "ເປັນເຫດການທີ່ໜ້າເສຍໃຈແທ້ໆ ທີ່ບໍ່ຄວນໄດ້ເກີດຂື້ນເລີຍ " ທ່ານນາງ Park ກ່າວວ່າ “ທຸກໆຄົນມີສິດທີ່ຈະໄດ້ຊົມໃຊ້ເສຣີພາບ ນັບຕັ້ງແຕ່ເວລາທີ່ເຂົາເຈົ້າໄດ້ເກີດມາ ແລະສິດທິດັ່ງກ່າວນັ້ນກໍບໍ່ຄວນ ຖືກກີດກັ້ນຈາກເຂົາເຈົ້າ ຫລືຖືກລ່ວງລະເມີດ ” ສະຫະປະຊາຊາດກໍໄດ້ສະແດງ ຄວາມເປັນຫ່ວງຢ່າງແຮງກ້າ ກ່ຽວກັບຊະຕາກໍາ ຂອງ ຊາວເກົາຫລີເໜືອດັ່ງກ່າວ ປະທານາທິບໍດີ Park ກ່າວວ່າ ລັດຖະບານຂອງທ່ານ ບໍ່ໄດ້ເບິ່ງເລື່ອງ ນີ້ວ່າ ເປັນພຽງບັນຫາທາງການທູດກັບ ສປປ ລາວ ເທົ່ານັ້ນ ແຕ່ວ່າ ເປັນບັນຫາຂອງສິດທິມະນຸດຢູ່ ທົ່ວໂລກ ກະຊວງການຕ່າງປະເທດຂອງທ່ານ ກໍາລັງປະເຊີນໜ້າກັບການຕິຕຽນ ທີ່ບໍ່ສາມາດໃຫ້ການຊ່ວຍເຫລືອແກ່ຊາວເກົາຫລີເໜືອໄດ້ ເຖິງແມ່ນວ່າ ໄດ້ຮູ້ເລື້ອງການຈັບກຸມ ພວກເຂົາເຈົ້າຢູ່ໃນລາວ ກໍຕາມ